Lui Messi îi merge de minune în America, acolo unde s-a transferat vara trecută. E golgheter în MLS și la Inter Miami, a schimbat istoria fotbalului de peste Ocean și își dezvoltă și afacerile.
Ultima sa investiție este pe piața băuturilor. Messi și-a anunțat planul de afaceri încă din luna martie, dezvăluind că își unește forțele cu producătorul de băuturi Mark Anthony Brands, cunoscut mai ales pentru mărci precum White Claw Hard Seltzer și Mike”s Hard Lemonade.
“Sunt atât de entuziasmat de acest lucru”, a declarat câștigătorul de opt ori al Balonului de Aur. “Am investit ca proprietar și nu am mai făcut niciodată așa ceva”. Investiția promite o băutură de hidratare non-alcoolică, prezentată ca fiind ca “niciuna alta”.
Fotbalistul și-a luat rolul în serios și a mers împreună cu soția sa, Antonela Roccuzzo, să viziteze locul în care va fi produsă băutura. Echipați corespunzător, cu veste și ochelari de protecție, ei au fost filmați în fabrică, apoi au împărtășit imaginile pe rețelele sociale.
“S-a lucrat din greu pentru lansarea noii băuturi, deoarece hidratarea este atât de importantă pentru toată lumea și vrem să ne asigurăm că o facem bine”, a dezvăluit Messi. “Tocmai ne-am întors de la fabrica unde am verificat progresul nostru și am aflat exact cum se fabrică băutura mea de hidratare de ultimă generație”, a mai spus el.
Potrivit postării lui Messi pe rețelele de socializare, băutura este programată să fie lansată vineri, 14 iunie 2024, iar produsul va fi disponibil inițial doar în Statele Unite și Canada.
Colaborarea lui Messi cu Mark Anthony Brands se înscrie într-o listă lungă de parteneriate în afara terenului, pe care le are starul argentinian. Acestea îi permit să-și suplimenteze cu generozitate câștigurile de pe teren, de aproximativ 50-60 de milioane de dolari pe an, de la Inter Miami.
Câștigătorul Cupei Mondiale are contracte de sponsorizare foarte bine plătite cu o serie de mărci și organizații, printre care Adidas, Budweiser și PepsiCo. În 2017, gigantul german de îmbrăcăminte sportivă i-a înmânat un contract pe viață în valoare de 25 de milioane de dolari pe an.
Acordurile de sponsorizare ale lui Messi includ, de asemenea, un contract de peste 20 de milioane de dolari pe an cu firma de criptomonede Socios.com, precum și rolul său de ambasador al Autorității Saudite pentru Turism, care îi va aduce un câștig estimat la 25 de milioane de dolari pe o perioadă de trei ani.
Printre afacerile pe care le-a lansat, fostul star de la Barcelona și Paris Saint-Germain și-a creat propria linie de îmbrăcăminte, după ce a deschis în 2019 magazinul Messi Store. “Principalul nostru obiectiv de brand este să extindem nucleul valorilor, viziunea și spiritul sportiv al lui Leo de pe teren la îmbrăcăminte”, se arată pe site-ul Messi Store.
În 2022, Messi a anunțat înființarea Play Time Sports-Tech, o firmă de investiții cu sediul în San Francisco, care spune că finanțează companii care operează “la intersecția dintre fotbal și tehnologie”. “Sunt încântat să ne extindem rădăcinile în Silicon Valley și sunt încântat că Play Time va colabora cu antreprenori îndrăzneți din întreaga lume”, a spus jucătorul într-un comunicat.
Lionel Messi are o avere netă, estimată de Forbes, la aproximativ 600 de milioane de dolari.